רוברט קראפט

רוברט קראפט (באנגלית: Robert Kraft; נולד ב-5 ביוני 1941) הוא איש עסקים ונדבן יהודי-אמריקאי, בעלי קבוצת הפוטבול הניו אינגלנד פטריוטס מליגת ה-NFL, וקבוצת ניו אינגלנד רבולושן מליגת ה-MLS, אחד האנשים העשירים ביותר בעולם, הונו מוערך בכ-10.6 מיליארד דולר (2023). קראפט נולד בברוקליין שבמסצ'וסטס, בנו של חייט יהודי שומר מצוות, שייעד אותו ללימודי רבנות. הוא בוגר תואר ראשון באוניברסיטת קולומביה (1963) ומוסמך במנהל עסקים מטעם אוניברסיטת הרווארד (1965). קראפט החל את הקריירה העסקית שלו בחברת האריזות רנדי-ויטני שהייתה בבעלות חמו. בשנת 1972 רכש את האחזקה בחברה, ובמקביל הקים את חברת פורסט, חברות אלו היוו את הבסיס לאימפריית מוצרי הנייר והאריזה שלו, שכיום משתרעת על פני למעלה מ-80 מדינות. במהלך השנים היה מעורב ברכישות רבות בתחומי התקשורת והבידור, וכיום בבעלותו אחזקות במספר תחנות רדיו וטלוויזיה בעיקר באזור בוסטון. קראפט הוא חבר במועצת המנהלים של ענקית התקשורת ויאקום. קראפט התעניין ברכישת קבוצת ספורט באזור בוסטון במשך שנים, ב-1985 החל ליישם את תוכניתו כשרכש אופציות ל-300 אקר של מגרשי חניה בסמוך לאצטדיון קבוצת הפוטבול הניו אינגלנד פטריוטס, מתוך תקווה שבעתיד יוכל למנף השקעה זו לרכישת האצטדיון עצמו ובשלב הבא לרכישת הקבוצה. קראפט ושותפו שילמו מיליון דולר מדי שנה על זכויות השימוש במגרשים עד לרכישתם תמורת 18 מיליון דולר. לאחר שמפעיל האצטדיון נקלע לקשיים ופשט את הרגל, רכש קראפט את האצטדיון תמורת 25 מיליון דולר ובשנת 1994 רכש את קבוצת הפוטבול עצמה, בסכום שיא באותה תקופה של 172 מיליון דולר. בזכות התפתחות מהירה של ליגת הפוטבול, ומספר צעדים ניהוליים נבונים כגון בניית אצטדיון חדש לקבוצה, תפח שווי אחזקתו, ונכון ל-2018 מוערך שווי הקבוצה על ידי מגזין פורבס, בכ-3.8 מיליארד דולר. תחת ניהולו של קראפט, הפכה ניו אינגלנד פטריוטס מקבוצה כושלת, לקבוצה המצליחה ביותר ב-NFL ואחת המצליחות ביותר בספורט האמריקאי. מאז רכישת הקבוצה על ידי קראפט, היא בעלת מאזן הניצחונות הטוב ביותר, ומספר התארים הגבוה ביותר בליגת ה-NFL, כולל זכייה ב-6 סופרבולים (XXXVIII, XXXIX, XXXVI, XLIX, LI, LIII) והעפלה ל-3 נוספים (סופרבול XXXI, סופרבול XLII, סופרבול XLVI). קראפט ומשפחתו מעורבים בפעילויות רבות בעלות אופי נדבני, רובן בארצות הברית ובישראל. בין השאר תרמו לאוניברסיטאות קולומביה, הרווארד וברנדייס בהן למדו קראפט ואשתו מיירה, למוסדות השכלה נוספים באזור בוסטון, ולפעילויות צדקה מגוונות אחרות. על תרומתו לספורט המכללות האמריקאי זכה קראפט ב-2006 בפרס תאודור רוזוולט (המכונה פרס ה"תדי"), של ארגון ה-NCAA. ב-2011 נבחר לחבר באקדמיה האמריקאית לאמנויות ולמדעים. בנוסף לזה שילם 7 מיליון דולר בשביל לקדם פרסומת נגד אנטישמיות בגמר הסופרבול בזמן מלחמת ״חרבות ברזל״. לרוברט קראפט פעילות עסקית ופילנתרופית ענפה בישראל. קראפט הוא אחד מבעלי המניות העיקרים בחברת כרמל מערכות מיכלים מקיסריה, שנמנית עם החברות המובילות בישראל בתכנון, בייצור ובשיווק מוצרי אריזה מבוססי נייר. בישראל פועל קראפט באמצעות "קרן קראפט" המעורבת במיזמים ציוניים וחינוכיים רבים. קראפט הוא מתומכי הקמת ענף הפוטבול בישראל, בין השאר הוקם במימון הקרן אצטדיון "משפחת קראפט" בגן סאקר בירושלים שנחנך ב-2005. ב-2015 עמד בראש משלחת של 19 חברי היכל התהילה של הפוטבול המקצועני שהביא לביקור בישראל. הוא קיבל בביקור פרס על מפעל חיים מיד לאיש הספורט היהודי.. יוזמה זו המשיכה גם בשנים הבאות, כשב-2017 ביקרו בישראל 18 חברי היכל התהילה, בהם ג'ו מונטנה וג'ים בראון. ב-2016 תרם קראפט 6 מיליון דולר למימון הקמת הספורטק החדש בירושלים בעמק הארזים ליד שכונת רמות, כולל מגרש פוטבול בגודל תקני. קראפט הקים את הקרן למאבק באנטישמיות, וב-2018 הוכרז כזוכה פרס בראשית בשל מחויבותו למאבק באנטישמיות, הקשר ההדוק שלו לשורשיו היהודיים ולמדינת ישראל, ותרומותיו הרבות בתחומי הבריאות, ההשכלה והספורט. קראפט היה נשוי למיירה מ-1963 עד מותה ב-2011. לזוג ארבעה בנים. בנו הבכור ג'ונתן מכהן כנשיא קבוצת קראפט ונשיא ניו אינגלנד פטריוטס. באוקטובר 2022 נישא לרופאת העיניים דנה בלומברג. בפברואר 2019 הוגש נגדו כתב אישום בגין שני מקרים של שידול לזנות, המקרים התרחשו במכון בפלורידה שהיה במעקב המשטרה בחשד לסחר בנשים. כתב האישום נגנז בספטמבר 2020 לאחר שלא נמצאו ראיות המספיקות להעמידו לדין. מדיה וקבצים בנושא רוברט קראפט בוויקישיתוף רוברט קראפט, במסד הנתונים הקולנועיים IMDb (באנגלית) ביקור קראפט בישראל מתוך אתר משרד התמ"ת הביוגרפיה של קראפט מתוך אתר הניו אינגלנד פטריוטס ג'רוזלם פוסט, ‏"החזון שלי: לפעול לסיום האלימות נגד הקהילות היהודיות בעולם", באתר מעריב אונליין, 28 ביוני 2019 רוברט קראפט, באתר אנציקלופדיה בריטניקה (באנגלית) חדשות חוץ, אחרי שעצר את תרומותיו לקולומביה, רוברט קראפט בטור אישי: "זה לא המוסד שהכרתי", באתר כלכליסט, 25 באפריל 2024 חדשות חוץ, אחרי שעצר את תרומתו לקולומביה: המיליארדר רוברט קראפט תורם מיליון דולר לישיבה יוניברסיטי, באתר כלכליסט, 1 ביולי 2024 רוברט קראפט, אתר פורבס Kraft parlays parking lots into thriving franchise, אתר yahoo‏, 24 בנובמבר 2010 ניו אינגלנד פטריוטס, אתר פורבס New England Patriots One Win Away from Best Team in American Sports Since Robert Kraft Bought the Franchise, אתר patspulpit.com, ‏28 בספטמבר 2015 Mr. Robert Kraft, אתר האקדמיה עידן ויניצקי‏, רוברט קראפט וחברי היכל התהילה הגיעו לישראל: "ההרגשה נהדרת", באתר וואלה, 18 ביוני 2015 רוברט קראפט באתר יד לאיש הספורט היהודי עידן ויניצקי‏, מונטנה: "אנחנו כאן במשימה, אבל לוקחים איתנו יותר מאשר נותנים", באתר וואלה, 15 ביוני 2017 לראשונה יוקם מגרש פוטבול אמריקאי בישראל, לשכת העיתונות הממשלתית, 7 בפברואר 2017 לראשונה אי פעם: פרסומת בסופרבול תוקדש למלחמה באנטישמיות, באתר ynet, 5 בפברואר 2024 יעל ולצר, רוברט קראפט נבחר לחתן פרס בראשית לשנת 2019, באתר ynet, 9 בינואר 2019 ynet ספורט, הבעלים של ניו אינגלנד פטריוטס, רוברט קראפט, מואשם בשידול לזנות, באתר ynet, 22 בפברואר 2019